**NKÚ v zrkadle vlastnej reflexie a schopnosti reagovať na nové výzvy...**

Globálne výzvy, ako je klimatická kríza, recesia, akcelerácia umelej inteligencie či kultúra rýchlej odmeny si vyžadujú nový pohľad na riadenie, fungovanie verejných i privátnych spoločností. Dlhodobé prehliadanie zmien vo fungovaní spoločností bezpochyby vedie k nadobúdaniu nedôvery občanov voči štátnym inštitúciám. Jednou z ciest, ako aktívne reagovať na výzvy doby je intenzívna podpora efektívneho a účinného systému riadenia vychádzajúceho zo stratégií, ktoré majú popísané merateľné ukazovatele a explicitne nastavené ciele. Jednou zo strategických možností je cielená kontrola v štátnej a verejnej správe. Elementárnou funkciou kontroly je poskytovať účinnú a systematickú spätnú väzbu štátnym inštitúciám a zároveň cez tento cielený proces podporovať dôveru verejnosti, spoločnosti, voči štátu a jeho organizáciám.

Najvyšší kontrolný úrad SR bol zriadený v roku 1993 ako nezávislá kontrolná inštitúcia na základe Ústavy SR a vlastného zákona o NKÚ, pričom jeho postavenie v štruktúre štátu zodpovedá medzinárodným štandardom (OSN – Límska deklarácia, INTOSAI). Poslaním úradu je pomáhať parlamentu, vláde, orgánom miestnej a regionálnej štátnej správy, samosprávy čo najlepšie plniť ich úlohy v spoločnosti. Svojou činnosťou prispieva k budovaniu dobre spravovanej spoločnosti a obnove dôvery občanov v štát. Prostredníctvom výstupov z kontrolných akcií ponúka verejnosti nestranný pohľad na to, či sú národné a európske zdroje používané zákonne, efektívne, hospodárne a účelne.

NKÚ v rámci stratégie udržateľného rozvoja organizácie definuje štyri kľúčové piliere, na ktorých stojí jeho nezávislé, profesionálne a zúčtovateľné fungovanie. Ide o rozvoj ľudských zdrojov, transparentné procesy, otvorenú komunikáciu a zúčtovateľné, resp. preukázateľné využívanie verejných zdrojov. Pozitívne je možné hodnotiť, že úrad má v rámci akčných plánov určené merateľné ukazovatele, ktoré pokrývajú interné aj externé ciele. Ročné akčné plány obsahujú niekoľko metrík, z ktorých mnohé zahŕňajú zámery a ciele, na základe ktorých sa meria výkonnosť celej organizácie. Na základe analýzy pôsobnosti NKÚ v ostatných rokoch a komparácie s inými kontrolnými úradmi pôsobiacimi v rámci európskeho spoločenstva môžem konštatovať, že slovenský úrad dosiahol pokrok pri budovaní rámca na meranie a monitorovanie plnenia svojho strategického plánu, preukázania nestrannosti a objektivity v rámci kontroly. Úrad stojí zároveň pred výzvou, ako využívať výsledky kontrolnej či analytickej činnosti pre zlepšenie správy vecí verejných. Rezervy boli identifikované v oblasti plánovania – vo vzťahu ku kontrolnej činnosti reflektujúcej nielen na finančnú či nefinančnú významnosť rizík, ale aj na kritérium včasnosti a aktuálnosti témy.

Na Slovensku je vytvorený vzájomne prepojený systém internej a externej kontroly, pričom koordinácia činnosti jednotlivých inštitúcií kontroly, resp. auditu, má svoje rezervy. Z môjho pohľadu nie je jasne zadefinovaný nositeľ zodpovednosti za túto oblasť a preto je možné skonštatovať, že kontrolované subjekty právom upozorňujú na duplicitné kontroly, odborný a časový tlak, ale aj na možné diskriminačné správanie sa kontrolného orgánu štátu. Pre posilnenie rešpektu týchto orgánov kontroly je potrebné posilniť proces hodnotenia kvality. V rámci tohto procesu musia byť dotknuté úrady schopné podstúpiť samohodnotenie podľa medzinárodných štandardov, ale taktiež v horizonte 3 – 5 rokov sa podrobiť hodnoteniu oblasti činnosti s využitím metodiky PMF či Peer Review.

Slovenský NKÚ taktiež absolvoval medzinárodné hodnotenie troch rizikových oblastí svojej činnosti s využitím uvedenej metodiky ešte v roku 2021. Medzinárodný audítorsky tím identifikoval konkrétne nedostatky. Išlo primárne o oblasť hodnotenia kvality v procese kontrolnej činnosti a s tým spojenú metodiku zabezpečenia nestrannosti pri vysporiadaní námietok vznesených kontrolovaným subjektom voči auditným zisteniam. Druhá oblasť súvisela s nedostatočnou flexibilitou pri plánovaní a schvaľovaní ročného plánu kontrolnej činnosti a nemenej dôležitým bola aj korekcia stratégie pre komunikáciu. Po prijatí opatrení na základe odporúčaní a ich postupnom zavedení do praxe pristúpil úrad v priebehu roka 2024 k následnému hodnoteniu (follow-up) a verifikoval, či opatrenia priniesli očakávanú zmenu. Medzinárodní tím odborníkov v rámci follow-up hodnotenia konštatoval, že úrad vo všetkých oblastiach prijal v rokoch 2022 a 2023 opatrenia, vďaka ktorým dokáže zabezpečiť profesionálny a nestranný výkon kontroly.

Som toho názoru, že aj na základe tejto systematickej a komplexnej spätnej väzby je NKÚ schopný pružne reagovať na krízy a novovznikajúce riziká v oblasti udržateľných financií, krízového riadenia a aktuálne aj využitia nástrojov umelej inteligencie, prostredníctvom analytickej jednotky Inštitútu stratégie analýz a inovácií. Táto jednotka významným spôsobom prispieva k hodnoteniu rizík v rámci jednotlivých politík, pomáha pri analýze rozsiahlych údajov, ale taktiež pomáha identifikovať rezervy v činnosti samotného kontrolného úradu.

Dôležitou oblasťou je aj angažovanosť externých partnerov NKÚ pri tvorbe strategických materiálov úradu, čo je v rámci medzinárodného štandardu INTOSAI považované za jeden z pilierov vzorovej štátnej inštitúcie. Druhým kľúčovým pilierom je aktívna a korektná komunikácia. Na základe výsledkov Peer Review a sociologického prieskumu organizovaného spoločnosťou MVK zameraného okrem iného na zrozumiteľnosť komunikačných výstupov smerom k verejnosti, môžem konštatovať, že výstupy úradu, obsahy výročných správ či správy z kontrolných akcií sú zrozumiteľné, korektné a obsahovo jasné. A to nie len pre poslancov Národnej rady SR, ale aj partnerov úradu, média a občiansku spoločnosť, vďaka čomu je možné zdôrazniť spoločenskú hodnotu a prínos kontrolnej činnosti NKÚ.

Pre získanie väčšej istoty vo vzťahu k napĺňaniu poslania NKÚ v občianskej spoločnosti je žiadúca väčšia angažovanosť zástupcov akademickej obce, ústavných právnikov či expertov pre oblasť kontroly či auditu. Odborné autority z týchto oblasti majú potenciál byť prínosom pre činnosť NKÚ a iné organizácie externej a internej kontroly a zároveň môžu významne prispieť k otvoreniu odbornej diskusie o možných úpravách národnej legislatívy či zmien interných procesov a metodických postupov úradov.

Ľubomír Andrassy

predseda NKÚ SR a I. viceprezident EUROSAI